Ποκαχόντας ΙΙ: Ταξίδι σε ένα Νέο Κόσμο

Η ***Ποκαχόντας ΙΙ: Ταξίδι σε ένα Νέο Κόσμο*** (αγγλ. *Pocahontas II: Journey to a New World*) είναι αμερικανική ταινία μιούζικαλκινουμένων σχεδίων της Disney. Κυκλοφόρησε απευθείας σε βίντεο το 1998 και αποτελεί συνέχεια της ταινίας ''Ποκαχόντας''(1995). Ενώ η πρώτη ταινία αναφέρεται στη συνάντηση της Ποκαχόντας με το Τζον Σμιθ και την άφιξη των Βρετανών αποίκων στη Τζέημσταουν, η συνέχεια επικεντρώνεται στο ταξίδι της Ποκαχόντας στην Αγγλία μαζί με το Τζον Ρολφ, για να διαπραγματευτεί την ειρήνη μεταξύ των δύο λαών. Ο θάνατός της, όμως, παραλείπεται από την ταινία.

## Πλοκή
Στο Λονδίνο, ο Τζον Σμιθ πέφτει σε ενέδρα από μια ομάδα στρατιωτών οι οποίοι έχουν ένταλμα σύλληψής του. Κατά την καταδίωξη, πέφτει στο ποτάμι και θεωρείται νεκρός. Ο κυβερνήτης Ράτκλιφ, θέλοντας να αποφύγει τις συνέπειες των πράξεών του από την πρώτη ταινία, είπε ψέματα στο βασιλιά Τζέημς (εκμεταλλευόμενος την προσωπική τους φιλία) και παγίδευσε το Σμιθ ως τον προδότη για την κήρυξη του πολέμου εναντίον της φυλής των Παουατάν. Για να αποφύγει τον πόλεμο, ο Βασιλιάς στέλνει έναν νεαρό διπλωμάτη, το Τζον Ρολφ, στην Αμερική για να φέρει τον αρχηγό Παουατάν στην Αγγλία για διαπραγματεύσεις. 

Στο Νέο Κόσμο, η Ποκαχόντας, η κόρη του αρχηγού Παουατάν, θρηνεί το θάνατο του Σμιθ, αλλά καταφέρνει τελικά να το ξεπεράσει. Ο Τζον Ρολφ καταφτάνει και χαιρετίζεται από τους Άγγλους πολίτες, οι οποίοι έχουν πια εγκατασταθεί στην Τζέημσταουν της Βιρτζίνια. Η πρώτη του συνάντηση με την Ποκαχόντας δεν είναι και η καλύτερη, μιας και από μια παρεξήγηση παρολίγο να ξεκινήσει ανταλλαγή πυρών, αλλά η Ποκαχόντας -και ο Τζον- το σταμάτησαν. Ο Ρολφ καταφέρνει να συναντήσει τον αρχηγό Παουατάν και να μιλήσει μαζί του, αλλά ο εκείνος αρνείται να τον συνοδεύσει πίσω στην Αγγλία. Στη θέση του πηγαίνει η Ποκαχόντας, πιστεύοντας ότι μπορεί να φέρει την ειρήνη μεταξύ των δύο λαών, έχοντας στο πλευρό της το ρακούν Μίκο, το σκύλο Πέρσυ και το κολιμπρί Φλιτ. Ο Παουατάν στέλνει μαζί της και έναν σωματοφύλακα, τον Ουταματομακίν (Ούτι), για να τη συνοδεύσει και να την προστετεύει. Παρά τη δύσκολη αρχή, η Ποκαχόντας και ο Τζον σιγά σιγά τα βρίσκουν.

Στην Αγγλία, ο Ρολφ αφήνει την Ποκαχόντας στην έπαυλή του και πάει να συναντήσει το βασιλιά Τζέημς και τη βασίλισσα Άννα, αλλά ο Τζέημς, παρά τις προσπάθειες του Ρολφ να του αλλάξει γνώμη, αρνείται να συναντήσει την Ποκαχόντας γιατί δεν είναι ο αρχηγός της φυλής, αλλά μια γυναίκα. Αντ' αυτού, μετά από προτροπή του Ράτκλιφ, ο Βασιλιάς προσκαλεί το Ρολφ και την Ποκαχόντας στο χορό που διοργανώνεται σε μερικές μέρες υποσχόμενος ότι αν η Ποκαχόντας τον εντυπωσιάσει με μια πολιτισμένη συμπεριφορά, θα αποτρέψει το στόλο να αποπλεύσει για τη Τζέημσταουν. Αν δεν τα καταφέρει, τότε θα κηρύξει τον πόλεμο. Ξέροντας ότι ο Ράτκλιφ χειραγώγησε σκόπιμα το Βασιλιά, ο Ρολφ και η οικονόμος του, κυρία Τζένκινς, εκπαιδεύουν την Ποκαχόντας στις συνήθειες των Βρετανών για να την προετοιμάσουν για το χορό. Στο χορό, η Ποκαχόντας καταφέρνει να κερδίσει το Βασιλιά και τη Βασίλισσα με κολακίες και σχεδόν καταφέρνει να αποτρέψει τον πόλεμο. Μια επίδειξη, όμως, με μια αλυσοδεμένη αρκούδα, η οποία είχε κανονιστεί από το Ράτκλιφ και την οποία απολαμβάνουν οι υπεροπτικοί παρευρισκόμενοι, κάνει έξω φρενών την Ποκαχόντας και κατηγορεί ανοικτά το Βασιλιά για βάρβαρη συμπεριφορά. Ο Τζέημς θυμωμένος διατάζει τη σύλληψη και φυλάκιση της Ποκαχόντας και του Ούτι στον Πύργο του Λονδίνου και στη συνέχεια κηρύσσει τον πόλεμο ενάντια στη φυλή των Παουατάν.

Στο σπίτι του, ο Ρολφ πλησιάζεται από έναν άγνωστο με καλυμμένο το πρόσωπο, ο οποίος τον βοηθά να βγάλει την Ποκαχόντας και τον Ούτι από τη φυλακή και να τους πάει σε ένα πανδοχείο. Εκεί αποκαλύπτεται ότι ο άγνωστος είναι ο Τζον Σμιθ. Ο Σμιθ εκλιπαρεί την Ποκαχόντας να μείνει κρυμμένη μαζί του, αλλά εκείνη προτιμά να ακολουθήσει τη συμβουλή του Ρολφ και αποφασίζει να κάνει μια τελευταία προσπάθεια για να σταματήσει τον πόλεμο. Αντιμετωπίζει ανοικτά το Βασιλιά στο παλάτι και του αποκαλύπτει ότι ο Σμιθ είναι ζωντανός, αποδεικνύοντας ότι ο Ράτκλιφ έλεγε ψέματα συνεχώς. Συνειδητοποιώντας την προδοσία του Ράτκλιφ, ο Τζέημς στέλνει ένα τάγμα να σταματήσει το στόλο, ο οποίος είχε ήδη πάρει διαταγή να φύγει για τη Τζέημσταουν. Καταφέρνουν να σταματήσουν τα πλοία πριν βγουν στα ανοικτά, αλλά ο Ράτκλιφ αρνείται να τα παρατήσει και προσπαθεί να σκοτώσει την Ποκαχόντας. Ο Σμιθ εμφανίζεται και πολεμά το Ράτκλιφ ένας-προς-ένα, μέχρι που ο Ράτκλιφ τραβάει όπλο και τον σημαδεύει. Πριν πυροβολήσει όμως, ο Ρολφ τον σταματάει κτυπώντας τον με το κατάρτι του πλοίου και ρίχνοντάς τον τελικά στη θάλασσα. Ο Ράτκλιφ κολυμπά μέχρι το λιμάνι, όπου και συλλαμβάνεται από το Βασιλιά.

Ο Σμιθ λαμβάνει βασιλική χάρη και ένα πλοίο από το Βασιλιά, ως ένδειξη απολογίας. Εν τω μεταξύ, η Ποκαχόντας και ο Ρολφ είναι στα πρόθυρα να παραδεχτούν ότι αγαπούν ο ένας τον άλλο. Πριν το κάνουν, ο Σμιθ εμφανίζεται εκλιπαρώντας την Ποκαχόντας να τον συνοδεύσει στα νέα ταξίδια του σε όλο τον κόσμο. Η Ποκαχόντας επιλέγει, όμως, διαφορετικά και οι δυο τους παίρνουν τους δρόμους τους παραμένοντας φίλοι. Αργότερα, καθώς η Ποκαχόντας ετοιμάζεται να επιστρέψει στη Τζέημσταουν, βρίσκει το Ρολφ να την περιμένει στο πλοίο έχοντας επιλέξει να πάει να ζήσει μαζί της. Οι δυο τους φιλιούνται και το πλοίο σαλπάρει για την επιστροφή.

## Ηθοποιοί
* Αϊρήν Μπεντάρντ ως *Ποκαχόντας*: κόρη του αρχηγού Παουατάν και η πριγκίπισσα της φυλής. Επιθυμώντας αιώνια ειρήνη μεταξύ της Αγγλίας και του λαού της, ταξιδεύει στο Λονδίνο ως διπλωμάτης για να διαπραγματευτεί με το Βασιλιά. Στην πορεία, ερωτεύεται το Τζον Ρολφ. Τα τραγούδια της Ποκαχόντας ερμηνεύει η Τζούντυ Κουν.
* Μπίλλυ Ζέιν ως *Τζον Ρολφ*: ο νεαρός διπλωμάτης τον οποίο ο Βασιλιάς στέλνει στην Τζέημσταουν για να φέρει τον αρχηγό Παουατάν στην Αγγλία. Ερωτεύεται την Ποκαχόντας και εναντιώνεται στο Ράτκλιφ και στην αδικία του Βασιλιά.
* Ντόναλ Γκίμπσον ως *Τζον Σμιθ*: η πρώτη αγάπη της Ποκαχόντας. Μετά από μια διαμάχη με το Ράτκλιφ, θεωρείται νεκρός. Εμφανίζεται αργότερα για να βοηθήσει την Ποκαχόντας και το Τζον Ρολφ να αντιμετωπίσουν τον Βασιλιά για να μάθει την αλήθεια για το Ράτκλιφ.
* Ντέηβιντ Όγκντεν Στιρς ως *Κυβερνήτης Ράτκλιφ*: Έχοντας πει ψέματα στο βασιλιά Τζέημς σχετικά με τα γεγονότα της πρώτης ταινίας στη Τζέημσταουν, είναι πιο αποφασισμένος από ποτέ να κηρύξει τον πόλεμο εναντίον της φυλής Παουατάν, έτσι ώστε να βρει τον υποτιθέμενο θησαυρό του, ακόμη και αν πρέπει να επηρεάσει το Βασιλιά.
* Τζον Κασσίρ ως *Μίκο*: το κατοικίδιο ρακούν της Ποκαχόντας.
* Ράσσελ Μηνς ως *Αρχηγός Παουατάν*: ο πατέρας της Ποκαχόντας και ο αρχηγός της φυλής. Αρνείται να πάει στην Αγγλία και στέλνει την Ποκαχόντας στη θέση του.
* Φρανκ Ουέλκερ ως *Φλιτ*: το κολιμπρί φίλος της Ποκαχόντας. Είναι πιο φιλικός προς τους ξένους σε σύγκριση με την πρώτη ταινία.
* Λίντα Χαντ ως *Γιαγιά Ιτιά*: η πνευματική κηδεμόνας της Ποκαχόντας. Τη συμβουλεύει να πάει στην Αγγλία για να φέρει ειρήνη.
* Ντάννυ Μαν ως *Πέρσυ*: ο πρώην σκύλος του Ράτκλιφ, ο οποίος τώρα ζει με την Ποκαχόντας, το Μίκο και το Φλιτ στην Τζέημσταουν.
* Μισέλ Σαιντ Τζον ως *Νακόμα*: η καλύτερη φίλη της Ποκαχόντας, τώρα παντρεμένη με έναν Παουατάν ο οποίος μοιάζει με λίγο στον Κόκουμ.
* Τζιμ Κάμμινγκς ως *Βασιλιάς Τζέημς*: Βασιλιάς της Αγγλίας. Ενώ έχει καλές προθέσεις, είναι επίσης ελαφρόνους και υπεροπτικός, πιστεύοντας εύκολα κάθε ψέμα που του λέει ο Ράτκλιφ.
* Φινόλα Χιουζ ως *Βασίλισσα Άννα*: Βασίλισσα της Αγγλίας. Είναι πιο έξυπνη και πιο ανοιχτόμυαλη από τον σύζυγό της.
* Τζην Στέιπλτον ως *κυρία Τζένκινς*: η καλοπροαίρετη οικονόμος του Τζον Ρόλφ.
* Μπραντ Γκάρρετ ως *Ουταματομακίν*: ο σωματοφύλακας της Ποκαχόντας, τον οποίο ο πατέρας της στέλνει μαζί της στην Αγγλία για να την προσέχει. Τον φωνάζουν «Ούτι». Στο τέλος, επιλέγει να μείνει στην Αγγλία με τη κυρία Τζένκινς και την απελευθερωμένη αρκούδα.

### Ελληνική μεταγλώττιση
*Αλεξάνδρα Παυλίδου: Ποκαχόντας (τα τραγούδια ερμηνεύει η Φιόνα Τζαβάρα)
*Κώστας Αποστολίδης; Τζoν Σμιθ
*Αλέξης Σταυράκης: Ράτκλιφ
*Ηλίας Ζερβός: Τζον Ρολφ (τα τραγούδια ερμηνεύει ο Ποίμης Πέτρου)
*Χριστίνα Κουτσουδάκη: Κυρία Τζένκινς
*Τάσος Κωστής: Βασιλιάς Τζέημς
*Μανώλης Γιούργος: Αρχηγός Παουατάν
*Σοφία Χάνου: Γιαγιά Ιτιά
*Σοφία Καψαμπέλη: Νακόμα
Συμμετέχουν επίσης: Σταύρος Αθανασίου, Κώστας Γκίκας, Ντίνος Δουλγεράκης, Αργύρης Κανδύλης, Τέτα Κωνσταντά, Γιώργος Μάζης, Γιώργος Μικρογιαννάκης, Κώστας Μπακάλης, Άλεξ Παναγή, Ηλίας Πλακίδης, Μαρία Πλακίδη, Μάνια Ρουμελιώτη, Παυλίνα Σιάτρα, Μόνικα Στράνη

Χορωδία: Χριστίνα Αργύρη, Φίλιππος Βαζάκας, Μάρθα Ζιώγα, Άννα Ιωαννίδου, Στέλιος Κοντακιώτης, Κατερίνα Κυριάκου, Πέτρος Μαγουλάς, Έμυ Ραυτοπούλου, Γιάννης Φίνας, Τάκης Φίνας

## Soundtrack
Το soundtrack της ταινίας κυκλοφόρησε στις 23 Νοεμβρίου 2009 από την εταιρεία Walt Disney Records.
250px|thumb|right|Εξώφυλλο soundtrack.

### Ελληνική εκδοχή

* *Ποιόν Δρόμο να Διαβώ;* 
* *Μια Μέρα στο Λονδίνο*
* *Σαν θα σε Δει*
* *Πάντα η Όψη Απατά*
* *Ποιόν Δρόμο να Διαβώ (Reprise)*
* *Σμίξαν Δυο Κόσμοι*

## Υποδοχή
Στην ιστοσελίδα συλλογής κριτικών Rotten Tomatoes, η ταινία συγκεντρώνει ποσοστό 29% με μέσο όρο σκορ 4.4/10, βασισμένο σε 7 κριτικές.

Ο Ντέηβιντ Κιζ από το *Cinemaphile* βαθμολόγησε την ταινία με 3/4 λέγοντας: «*Φυσιολογικά, θα αρνιόμουν να γράψω κριτική για μια συνέχεια, αλλά η [Ποκαχόντας ΙΙ] μου τράβηξε την προσοχή, επειδή η αυθεντική ταινία «Ποκαχόντας» δεν ήταν και τόσο σπουδαία. Συνήθως, μια συνέχεια της Disney βρίσκεται ένα-δυο βήματα πίσω από την προκάτοχό της, όπως συνέβη και με τον [[Αλαντίν (ταινία, 1992)|Αλαντίν]]. Η Ποκαχόντας ΙΙ: Ταξίδι σε ένα Νέο Κόσμο δεν το κάνει--παραμένει στο ίδιο επίπεδο με την αυθεντική, δημιουργώντας διασκεδαστικούς και γεμάτους χρώματα χαρακτήρες, κάτι το οποίο ξέρει να κάνει πολύ καλά η Disney στις ταινίες κινουμένων σχεδίων*». Ο Κιζ συνέχισε επικρίνοντας την ιστορική ανακρίβεια της ταινίας.

Η σελίδα *The Movie Report* βαθμολογεί την ταινία με 2/4 γράφοντας: «*Ενώ το Ταξίδι σε ένα Νέο Κόσμο αποτελεί μια από τις καλύτερες βάσεις για μια συνέχεια κινουμένων σχεδίων της Disney, παραμένει μια βιαστική και απρόσεκτη συνέχεια, χωρίς κανένα από τα υπέροχα χρώματα και την εικονογράφηση που είδαμε στην πρώτη ταινία και λίγο από τη συναισθηματική της απήχηση*».

## Σύγκριση με αληθινά γεγονότα
Η Ποκαχόντας όντως ταξίδεψε στην Αγγλία το 1616, αλλά κατά το ταξίδι της αυτό είχε ήδη βαφτιστεί και πάρει το χριστιανικό όνομα *Ρεμπέκα*. Επιπλέον, ήταν ήδη παντρεμένη με το Τζον Ρολφ, καθώς επίσης και μητέρα ενός αγοριού, του Τόμας. Ταξίδεψε στην Αγγλία συνοδευόμενη από το Ρολφ, το γιο τους, τον Ουταματομακίν και μια ακολουθία από γυναίκες Αμερικάνες ιθαγενείς. Ενώ στην ταινία φαίνεται ότι παραμένει στην Αγγλία για περίπου μία με δύο εβδομάδες, στην πραγματικότητα παρέμεινε στην Αγγλία μέχρι το θάνατό της, το Μάρτιο του 1617. Ο Τζον Ρολφ ήταν σίγουρα ερωτευμένος μαζί της, όπως εκφράζεται από γράμματα που είχε γράψει, αλλά είναι άγνωστο το αν η Ποκαχόντας ήταν επίσης ερωτευμένη μαζί του ή αν απλά τον παντρεύτηκε ως ένδειξη πολιτικής συμμαχίας. Το ταξίδι της επιστροφής σταμάτησε πριν το πλοίο βγει στην ανοικτή θάλασσα, καθώς η Ποκαχόντας ήταν τόσο άρρωστη για να μπορέσει να ταξιδέψει. Πέθανε σύντομα μετά από αυτό και θάφτηκε στο Γκρέιβσεντ στο Κεντ. Ο γιος της, Τόμας, ήταν επίσης πολύ άρρωστος, αλλά κατάφερε να επιβιώσει και παρέμεινε στο Λονδίνο, ενώ ο πατέρας του συνέχισε το ταξίδι του για τη Βιρτζίνια. Ο Ρολφ πέθανε πριν ξαναδεί το γιο του.

Στην πραγματικότητα, ο Ράτκλιφ πέθανε το 1609, τρία χρόνια πριν η Ποκαχόντας πάει στην Αγγλία. Η Ποκαχόντας συνάντησε το Τζον Σμιθ κατά τη διάρκεια της παραμονής της στην Αγγλία, αλλά ήταν θυμωμένη μαζί του επειδή είχε προδώσει τη στενή σχέση φιλίας που ανέπτυξε με τον πατέρα της.

Κατά τη διάρκεια της σκηνής με το τραγούδι «*What A Day In London*», ένας χαρακτήρας, ο οποίος προφανώς προορίζεται για να είναι ο Ουίλλιαμ Σαίξπηρ, εμφανίζεται και φαίνεται να συλλαμβάνει την ιδέα για την ατάκα «να ζει κανείς ή να μη ζει» για το έργο του, τον *[[Άμλετ]]*. Στην πραγματικότητα, ο Σαίξπηρ πέθανε στις 23 Απρίλιου 1616, δύο μήνες πριν την άφιξη της Ποκαχόντας στις 23 Ιουνίου 1616. Ένας άλλος χαρακτήρας φαίνεται δίπλα στο Σαίξπηρ ο οποίος μοιάζει στον Έντγκαρ Άλλαν Πόου και κάνει μια αναφορά στο έργο του *Οι δολοφονίες της Οδού Νεκροτομίου* (o Πόου γεννήθηκε το 1809).

## Παραπομπές


## Εξωτερικοί σύνδεσμοι
* 
* *[http://www.bcdb.com/bcdb/cartoon.cgi?film=7261 Ποκαχόντας ΙΙ: Ταξίδι σε ένα Νέο Κόσμο]* στο The Big Cartoon DataBase
* ''Ποκαχόντας ΙΙ: Ταξίδι σε ένα Νέο Κόσμο'' στο AllMovie
* 

Κατηγορία:Ταινίες του 1998
Κατηγορία:Αμερικανικές ταινίες κινουμένων σχεδίων
Κατηγορία:Αμερικανικές βιογραφικές ταινίες
Κατηγορία:Αμερικανικές ταινίες της δεκαετίας 1990
Κατηγορία:Μουσικές ταινίες κινουμένων σχεδίων
Κατηγορία:Αγγλόφωνες ταινίες
Κατηγορία:Ταινίες κινουμένων σχεδίων του 1998